মুখারিক

**আবুল-মুহান্না মুখারিক ইবনে ইয়াহইয়া ইবনে নাউস** (; ) ছিলেন আব্বাসীয় আমলের একজন বিশিষ্ট গায়ক। তিনি খলিফা হারুনুর রশিদ থেকে খলিফা আল-ওয়াসিক পর্যন্ত খলিফা ও বারমাকিদের প্রিয়পাত্র ছিলেন। 

## জীবনী
তিনি মাদমা (কিছু সূত্র মতে কুফা) নগরে জন্মগ্রহণ করেন এবং তাঁর পিতা একজন কসাই ছিলেন। শৈশবকালে তিনি বিখ্যাত গায়িকা আতিকা বিনতে শুহদার দাস ছিলেন। আতিকা অল্প বয়সেই তাঁর অসাধারণ সঙ্গীত প্রতিভা লক্ষ্য করেন এবং নিজ তত্ত্বাবধানে তাঁকে সঙ্গীতশিক্ষা দিতে শুরু করেন। পরবর্তীতে তিনি তাঁকে প্রখ্যাত দরবারি সঙ্গীতজ্ঞ ইবরাহিম মাওসিলিরর কাছে বিক্রি করে দেন। ইবরাহিম তাঁর প্রতিভা গভীরভাবে উপলব্ধি করে তাঁর শিক্ষাকে পূর্ণতা দেন এবং তাঁকে নিজের উত্তরসূরি হিসেবে বিবেচনা করতে শুরু করেন।

এরপর ইবরাহিম মাওসিলি একসময় তাঁকে তাঁর সর্বশেষ সুরারোপিত সঙ্গীত পরিবেশনের জন্য প্রভাবশালী বারমাকি পরিবারে পাঠান। তাঁর পরিবেশনা শুনে বারমাকিরা এতটাই মুগ্ধ হন যে, ইবরাহিম তাঁকে উপহার হিসেবে আল-ফাদল ইবন ইয়াহইয়া আল-বারমাকির হাতে তুলে দেন। পরবর্তীতে আল-ফাদল তাঁকে খলিফা হারুনুর রশিদের (শা ৭৮৬–৮০৯ খ্রি.) কাছে উপহার হিসেবে পাঠিয়ে দেন। হারুনুর রশিদও তাঁর সঙ্গীতে অত্যন্ত সন্তুষ্ট হন। তিনি মুখাররিককে দাসত্ব থেকে মুক্তি প্রদান করেন এবং নানা উপহার ও সম্মানের মাধ্যমে তাঁর প্রতি বিশেষ অনুগ্রহ প্রদর্শন করেন। এমনকি তাঁকে খলিফার আসনের পাশে বসার অনুমতি দেওয়া হয়, যা তাঁর জন্য বিরল সম্মান ছিল। তখন সাধারণত দরবারি সঙ্গীতজ্ঞ ও খলিফার উপস্থিতির মাঝে একটি পর্দা থাকত; কিন্তু তাঁর ক্ষেত্রে সেই পর্দাও সরিয়ে দেওয়া হয়। এটিও তাঁর মর্যাদা ও খলিফার সান্নিধ্যে তাঁর বিশেষ অবস্থানের প্রমাণ বহন করে।

হারুনুর রশিদের মৃত্যুর পর তাঁর উত্তরসূরিদের শাসনামলেও মুখাররিক খলিফাদের অনুগ্রহ লাভ করতে থাকেন এবং ৮৪৪/৮৪৫ খ্রিষ্টাব্দে মৃত্যুর পূর্ব পর্যন্ত তিনি দরবারে সম্মানিত অবস্থানে ছিলেন। তাঁর প্রাক্তন গুরু ইবরাহিম মাওসিলি ও ইবনে জামি মৃত্যুবরণ করার পর খলিফা আল-মামুনের (শা. ৮১৩–৮৩৩ খ্রি.) সময়ে এসে মুখাররিক নিঃসন্দেহে তাঁর যুগের সর্বাধিক বিশিষ্ট গায়কে পরিণত হন। তিনি সঙ্গীতজ্ঞ হিসেবে আব্বাসীয় যুবরাজ ইবরাহিম আল-মাহদি, ইবরাহিম মাওসিলির পুত্র ইসহাক আল-মাওসিলি ও আল্লুয়ার মতো খ্যাতিমান শিল্পীদের সঙ্গে প্রতিদ্বন্দ্বিতা করতেন। তাঁর কণ্ঠ, সুরের সূক্ষ্মতা ও শিল্পকৌশল তাঁকে সমকালীন সঙ্গীত জগতে এক অনন্য উচ্চতায় পৌঁছে দেয়।

মুখাররিক এমন একটি সঙ্গীতধারার অনুসারী ছিলেন, যার সূচনা করেন ইব্রাহিম ইবনুল মাহদি এবং সে সময় এই ধারা খুবই জনপ্রিয় ছিল। এই পদ্ধতিতে তিনি প্রতিবার সংগীত পরিবেশনের সময় একটি গানের সুর বা তাল পরিবর্তন করতেন। বলা হয়, যখন খলিফা আল-ওয়াসিক (শা. ৮৪২–৮৪৭) তাঁর নিজের রচিত একটি গান মুখারিককে পরিবেশন করতে বলেন, তখন তিনি সেটির সুর বা তালে পরিবর্তন আনেন। এতে খলিফা হতাশ হয়ে যান। পরবর্তী লেখকরা নিজের লেখায় বিশেষত কিতাবুল আগানি ও আল-ইকদ আল-ফারিদে এই ধারাকে প্রত্যাখ্যান করেন এবং তারা মনে করেন যে, এটি প্রথাগত আরবি সঙ্গীতের ক্ষতির বড় কারণ হয়েছে। এসব সমালোচনা সত্ত্বেও মুখাররিক তাঁর সময়ের অন্যতম শ্রেষ্ঠ গায়ক হিসেবে সুদৃঢ় খ্যাতি ভোগ করতেন; তাঁর কণ্ঠের গুণ শ্রোতাদের মোহিত করত। ১৫শ শতাব্দীর ঐতিহাসিক ইবনুল তাগরিবির্দি উল্লেখ করেন যে, ইব্রাহিম ও ইসহাক মাওসিলি উদের সঙ্গতে ভালো গাইতেন; কিন্তু খাঁটি কণ্ঠসংগীতে মুখাররিক তাঁদের উভয়কে অতিক্রম করেন। তাঁর এমনই মর্যাদা ছিল যে, দশম শতাব্দীর পণ্ডিত আল-ফারাবি সমগ্র আব্বাসীয় যুগে মাত্র দুইজন সঙ্গীতজ্ঞের নাম উল্লেখ করেন: মুখাররিক ও ইসহাক আল-মাওসিলি।

মুখাররিকের নিজস্বও কয়েকজন শিষ্য ছিল, যাদের মধ্যে সবচেয়ে পরিচিত ছিলেন আহমদ ইবন আবদুল্লাহ আবিল আলা ও হামদুন ইবন ইসমাঈল ইবন দাউদ আল-কাতিব।

## তথ্যসূত্র


## সূত্র

* 
* জজজ

বিষয়শ্রেণী:আরব কবি
বিষয়শ্রেণী:আব্বাসীয় কর্মকর্তা